《雨后同孟棠孝廉夜登玻璃泉清心亭》
清代·王荫槐

三秋积雨多，客夜听泉至。溟濛峭峰顶，疏林冱云气，秉烛照回廊，古径压空翠。

西风吹高岩，打头乱叶坠。长淮寂渔火，暗听惊涛沸。

万瓦黑甜中，一镫隐湖寺。兹地数登览，夜景领尤异。

烹泉话石栏，眼前获新契。亭名玩清心，澄澈平旦意。

何用警霜钟，静理悟禅谛。

作者简介：王荫槐，字子和，一字味兰，盱眙人。嘉庆癸酉举人，大挑教职。有《蠙庐诗钞》。